חוק הרשות הארצית לכבאות והצלה (תיקון מס' 3), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2573, עמ' 1158, 2016-08-11T00:00:00+03:00
החוק כולל ארבעה תיקונים עיקריים: ראשית, הורחבו האמצעים המשמעתיים שניתן לנקוט כלפי מתנדבי הרשות, ולצד עונשי התראה, נזיפה או הפסקת התנדבות, הקיימים בחוק כיום, נקבע גם עונש של הגבלת התנדבות. תיקון נוסף עוסק בהרחבת סמכויותיהם של צוותי כיבוי אש מפעליים, המוכשרים לטיפול בסכנות אש, הנובעות מחומרים המצויים במפעלים. נקבע כי ניתן יהיה להרחיב את סמכויות צוותי כיבוי האש גם לטיפול באירועים חומרים מסוכנים. הפעלת סמכות זו תתאפשר רק במפעלים מסוגים שיקבע השר לביטחון הפנים, לאחר התייעצות עם השר להגנת הסביבה ושר הכלכלה והתעשייה ובאישור ועדת הפנים והגנת הסביבה של הכנסת, שבהם מתקיים בנוסף לסיכון האש גם סיכון מיוחד לאירוע חומרים מסוכנים. נוסף על כך, הובהר כי קביעת הצורך בהקצאת כבאים בתשלום תהיה בסמכות קצין הכבאות ולא בסמכות הגורם המאשר את קיום האירוע. לבסוף, נקבע כי בנוסף לאחריותם הפלילית של נושאי משרה בתאגיד לגבי עבירות בטיחות באש, שנעברו על ידי התאגיד או עובד מעובדיו, תוטל עליהם אחריות פלילית גם במקרה של הפרת צו הפסקה מנהלי. לפי החוק, צו הפסקה מנהלי הוא צו שניתן על ידי מפקד מחוז, ומורה על הפסקה או הגבלה של שימוש בנכס, בשל הפרת הוראת חוק, שעשויה לגרום לפגיעה בחיי אדם או לפגיעה חמורה ברכוש.